Peter Kofod (DF), 2023-03-29:
Tak for det, formand.
Det er i virkeligheden en lidt speciel finanslovsdebat i dag.
Både i forhold til tidspunktet for debatten, men også det faktum, at Danmark har en flertalsregering, hvilket gør det muligt for regeringen at vedtage nøjagtig den finanslov, som den vil, reelt uden at spørge andre af Folketingets partier om opbakning.
Når andre ordførere har kaldt finansloven for kedelig, så er det jo ikke helt forkert.
Der er mildest talt
ikke lagt op til mange nye eller store idéer om Danmarks udvikling.
Men jeg vil gøre det helt klart, at Dansk Folkeparti gerne tager ansvar, og vi er absolut interesseret i at være en del af en aftale, også selv om at det, ja, er en lidt kedelig aftale, der lægges op til.
Vi må forstå på regeringen, at vi har mere i vente.
Jeg vil derfor benytte lejligheden til at skitsere nogle ting, i forhold til hvordan vi synes at en finanslov, som ikke er nær så kedelig, kunne have set ud med indflydelse fra Dansk Folkeparti.
For os er det helt afgørende, at vi sikrer de ældre bedre vilkår.
Mange ældre har arbejdet og tjent Danmark igennem et langt liv og dannet grundlag for den rigdom, der findes i det danske samfund, og vi synes helt generelt, at ældreområdet fylder alt for lidt i den politiske debat.
Vi har brug for at give ældreområdet et ordentligt løft, og det er et bredt område.
Det handler både om, hvordan vi uddanner fremtidens personale, der skal tage sig af de skrøbeligste ældre i vores samfund, det handler om tilbagetrækning, det handler om, hvordan vi fastholder aktive seniorer på arbejdsmarkedet, det handler om, hvordan vi bremser udhulingen af pensioner osv. osv.
Vi har også et ønske om at beskatte de energiselskaber og de mellemhandlere, der p.t. forgylder medarbejdere med voldsomme bonusser og meget store millionbeløb, bl.a. på baggrund af nogle enorme prisstigninger for ganske almindelige forbrugere.
De forgyldes, mens mange danskere gisper efter vejret økonomisk.
Derudover er det afgørende for Dansk Folkeparti at gøre hverdagen lettere for ganske almindelige danske familier.
Vi vil derfor prioritere en nedsættelse af momsen på fødevarer, så danske familier billigt kan købe god og sund mad, ligesom vi ønsker at give de danske familier mulighed for at købe bedre og sikrere biler.
Det vil vi gøre ved at sænke registreringsafgiften.
Vi synes, at det kun er rimeligt, at familierne får mulighed for at transportere sig selv sikkert og billigt, og vi ved, at de høje afgifter er en hindring for, at mange køber sig en tryggere bil.
Det vil vi give danskerne mulighed for.
Det blev vi sidst mindet om, da Rusland invaderede Ukraine.
Krig i Europa blev en ny realitet.
Det forudsætter også store investeringer i vores forsvar, hvor der snart skal forhandles et nyt forlig på plads.
Vi vil selvsagt gerne være en del af et kommende forsvarsforlig, hvis det reelt styrker vores udsultede forsvar, som har brug for ny styrke og store investeringer.
Og så vil vi prioritere danskernes tryghed.
Det vil vi gøre ved at styrke samfundets muskler, altså vores mænd og kvinder i uniform, uanset om det er dem, der patruljerer vores gader og stræder, holder ro og orden i vores fængsler eller holder sammen på vores forsvar.
Ansatte i politiet, kriminalforsorgen og forsvaret fortjener ikke alene respekt og anerkendelse; de fortjener bedre rammer og reelle investeringer.
For at opsummere vil jeg sige: Vi vil løfte de ældres vilkår, holde hånden under danske familier, der kæmper hårdt for at få tingene til at hænge sammen, og gøre Danmark tryggere igennem investeringer i Danmarks muskler.
Hvis regeringen eller andre partier har et ønske om det eller noget derhenad, så stiller vi os til rådighed i forhandlinger, i forligskredse eller i kommende aftaler for at nå de mål.
Det synes vi også vi hidtil har vist, senest med inflationspakken og den store Ukrainefond.
Tak for ordet.